
Nr. 22/513


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.53/2006 pentru aprobarea Contractului de finanţare dintre România şi Banca Europeană de Investiţii pentru finanţarea Programului de dezvoltare a infrastructurii în oraşele mici şi mijlocii din România (SAMTID) – B, semnat la Bucureşti la 29 mai 2006, cu care comisia noastră a fost sesizată în fond cu adresa Biroului Permanent nr. PL.x.595 din 3 iulie 2006.
PREŞEDINTE,

Mihai Nicolae Tănăsescu

 Parlamentul  României

RAPORT

asupra proiectului de Lege privind aprobarea Ordonanţei de urgenţă 
a Guvernului nr.53/2006 pentru aprobarea Contractului de finanţare 
dintre România şi Banca Europeană de Investiţii pentru finanţarea 
Programului de dezvoltare a infrastructurii în oraşele mici şi mijlocii 
din România (SAMTID) – B, semnat la Bucureşti la 29 mai 2006
Cu adresa Nr. PL.x.595 din 3 iulie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.53/2006 pentru aprobarea Contractului de finanţare dintre România şi Banca Europeană de Investiţii pentru finanţarea Programului de dezvoltare a infrastructurii în oraşele mici şi mijlocii din România (SAMTID) – B, semnat la Bucureşti la 29 mai 2006.
La întocmirea raportului s-au avut în vedere avizele Consiliului Legislativ, al Comisiei juridice, de disciplină şi imunităţi şi al Comisiei pentru administraţie publică, amenajarea teritoriului şi echilibru ecologic.
Prezentul proiect de Lege are ca obiect de reglementare aprobarea Contractului de finanţare dintre România şi Banca Europeană de Investiţii pentru finanţarea Programului de dezvoltare a infrastructurii în oraşele mici şi mijlocii din România ( SAMTID), B, semnat la Bucureşti la 29 mai 2006, în valoare de 29,453 milioane euro.
Finanţarea Programului SAMTID  a fost prevăzută a se realiza în mod egal din fonduri nerambursabile (37,5% fonduri PHARE şi 12,5% buget de stat) şi împrumuturi externe de la instituţii financiare internaţionale, contractate sau garantate de stat (de la Banca Europeană de Investiţii şi Banca Europeană pentru Reconstrucţie şi Dezvoltare).
Prima fază a Programului SAMTID a cuprins un număr de 30 de localităţi din 6 judeţe (Alba, Botoşani, Călăraşi, Hunedoara şi Cluj-Sălaj) şi a beneficiat de cofinanţare din împrumuturi de la Banca Europeană de Investiţii şi Banca Europeană pentru Reconstrucţie şi Dezvoltare, în valoare de 12,566 milioane EUR, respectiv de 7,2 milioane EUR.
Faza a doua a Programului SAMTID a cuprins un număr de 36 de localităţi din judeţele Arad, Maramureş, Mureş-Harghita, Prahova şi Suceava.

Banca Europeană de Investiţii (BEI) şi-a exprimat disponibilitatea de a acorda un împrumut pentru cofinanţarea proiectelor din judeţele enumerate. Costul total al fazei a doua a Programului SAMTID, exclusiv impozite şi taxe, este de 58,163 milioane euro şi include:

· contribuţie românească în valoare de 7,18 milioane euro;
· împrumut  BEI  în valoare de 29,453 milioane euro;
· grant PHARE în valoare de 21,53 milioane euro.
Faza a doua a Programului SAMTID, cofinanţată din împrumut BEI, este prevăzută a fi realizată în perioada 2005-iulie 2009. BEI a acordat acest împrumut pe o perioadă de 25 de ani, cu o perioadă de graţie de 6 ani, rata dobânzii fiind rata standard practicată de BEI.
Fondurile PHARE şi bugetul aferent au fost angajate prin Ministerul Integrării Europene. 
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, domnul director Petrescu Ştefan din partea Ministerului Finanţelor Publice.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma dezbaterii proiectului de Lege privind aprobarea Ordonanţei de urgenţă a Guvernului nr.53/2006 pentru aprobarea Contractului de finanţare dintre România şi Banca Europeană de Investiţii pentru finanţarea Programului de dezvoltare a infrastructurii în oraşele mici şi mijlocii din România (SAMTID) – B, semnat la Bucureşti la 29 mai 2006, în şedinţa din data de 6.09.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.

